«Фи ныбжьэгъухэр фхъумэ»
Котляровхэ Викторрэ Мариерэ я тхылъ тедзапIэм иджыблагъэ къыщыдэкIащ дагъыстэн усэхэр балъкъэрыбзэкIэ зэдзэкIауэ зэрыт тхылъ гъэщIэрэщIа.
Авар, къумыкъу, лак, нэгъуэщI лъэпкъхэм къахэкIауэ усакIуэ 40-м щIигъу балъкъэрыбзэкIэ «къэзыгъэпсэлъар» Гуртуев Сэлихьщ.
«Фи ныбжьэгъухэр фхъумэ» тхылъым щыбгъуэтынущ ди къэралым фIыуэ къыщацIыхуа усакIуэхэу Гамзатов Расул, Алиевэ Фазу, Адалло, Капиев Эффенди сымэ, нэгъуэщIхэми я усэ къыхэхахэр.
Къыхэгъэщыпхъэщ Кавказым ис лъэпкъхэм я усыгъэхэр Гуртуев Сэлихь куэд щIауэ зэрызэридзэкIыр. Гъэ кIуам и кIэуххэм абы къыдигъэкIат куржы поэзиер щызэхуэхьэса тхылъитI. Абы и япэ Iыхьэм Руставели Шота и «Къаплъэныфэ зыщыгъ зекIуэлI» поэмэр, етIуанэ Iыхьэм зэман зэмылIэужьыгъуэхэм къалэмым зезыпшыта куржы усакIуэхэм я IэдакъэщIэкIхэр итщ.
Иужьрей къыдэкIыгъуэр зыгъэщIэрэщIар дизайнер Щоджэн Жаннэщ.
«Фи ныбжьэгъухэр фхъумэ» тхылъыр Котляровхэ Викторрэ Мариерэ я тхылъ тедзапIэм иригъэжьа «Кавказым и зэдай щэнхабзэ утыку» проектым хэту къыдагъэкIащ.
Тэрчокъуэ Дисэ.
